大達國師無業公畫像贊
作者：釋德洪
朝代：宋

paragraphs: 以如是觀，覺知見聞。
性等太虚，卓然而存。
示其身世，如空忽雲。
應緣上洛，寄名李氏。
在齠齓中，儼大乘器。
坐必跏趺，行必直視。
十二落髪，二十受具。
能於諸佛，放身命處。
解衣盤礴，從容笑語。
江西指佛，即心最的。
初亦不然，回首乃識。
如眼照物，了證無惑。
燕坐并汾，聲動天壤。
有所問詰，戒莫妄想。
兩朝致敬，累召不往。
終不得已，別道以行。
蓋視死生，洞若户庭。
出入去来，物莫能攖。
衆生拘囚，如蠅唾污。
公如香象，卓立回顧。
擺壞韁鎖，自在而去。
公之所養，一至於兹。
人英僧傑，龍章鳳姿。
謚曰大達，憲穆之師。